- Ամենամեծ թերությունը գալիս է պաշտպանության նախարարից` ինձնից, և այդպես իջնում դեպի ներքև: Կան խնդիրներ, որ մենք պետք է լուծենք և որևէ մեկի վրա բարդել չի կարելի: Ամեն տեղ ունենք թե´ առավելություններ, թե´ նաև բացեր: Ինչի՞ համար եմ սկսում հենց ինձնից. եթե ամեն ինչ բանակում լավ լինի, կնշանակի` ես ամեն ինչ ճիշտ եմ կազմակերպում: Եթե ինչ- որ մի բան սխալ կամ թերի է, նշանակում է` ինչ-որ բան դիվիզիայի հրամանատարին լավ չեմ բացատրում, լավ չեմ սովորեցնում: Որովհետև զորքը ղեկավարում եմ ես` նրա, տեղակալների, զորամասերի հրամանատարների միջոցով: Եթե գումարտակի հրամանատարն ինչ- որ թերություն ունի, պատասխանատուն զորամասի հրամանատարն է: Կնշանակի` զորամասի հրամանատարը թերացել է ինչ- որ հարցերում: Սա մի ամբողջական շղթա է, և բոլորը շաղկապված են իրար: Ամեն մեկս ոչ թե պիտի մեղք փնտրենք կամ փորձենք հասկանալ` ով է մեղավոր, այլ փորձենք անել ամեն ինչ, որպեսզի շտկվեն բոլոր թերությունները: Ես նույնիսկ կցանկանայի շեշտել, որ ռազմահայրենասիրական դաստիարակության ուղղությամբ այսօր մեծ աշխատանքներ են սկսել ծավալվել դպրոցներում: Դա, անշուշտ, տալիս է իր դրական արդյունքը: Այսօրվա զինվորը 5 տարի առաջվա զինվորը չէ: